Японска кухня

**Японска кухня** облапя реґионалне и традицийне єдзенє зоз цалого подруча Япону. Традиционална кухня Япону, вашоку (和食) заснована на рискаши зоз мисо-юшку и другима єдлами у хторих єст досц сезонски состойки. Прилоги часто риба и желєнява варена у юшки. Плоди моря тиж так звичайне єдло и часто ше их пририхтує на жирячки, алє их тиж так мож хасновац и сирови у форми сашимию або сушу. Плоди моря и желєнява ше тиж так валя до цеста и пражи. Тота ґрупа єдла ше вола темпура (天ぷら, 天婦羅). Окрем рискаши, звичайни и резанки як цо то соба (そば) и удон (うどん).

## [[Суши]]

Суши (すし、寿司, 鮨, 鮓, 寿斗, 寿し, 壽司), сирова риба сервирана на рискаши, а як присмачку ше хаснує есенц. Єст и велї вариянти хтори одступаю од того правила, а найпознатши уни (ユニ) (морски їж) и ама-еби(アマエビ) (сладки раки). Ориґинална форма сушия, нєшка познати як нарезуши, першираз направени у Юговосточней Азиї. Єст вецей файти сушия як цо то чирашизуши (ちらし寿司), инаризуши (稲荷寿司), макизуши (巻寿司), нарезуши (熟れ寿司), ниґиризуши (握り寿司), ошизуши (押し寿司).

## Рамен

Рамен то резанки у сланей юшки и вони приклад єдла хторе увежене зоз Китаю. Єст штири главни народни стили: тонкоцу (トンコツ) (швиньска косц), мисо (味噌), сойова мачанка (шою)(醤油) и соль (шио)(塩). Фукуока (福岡) окреме позната по тонкоцу рамену. Мисо рамен специялносц Гокаиду. Рамен ше по правилу прави зоз штирох основних состойкох: житна мука, соль, вода и кансуи (関水) (алкална вода у хторей розпущени натриюм и калиюм бикарбонат). Основа за юшку углавним швиньски буйон або буйон з курчецини, у комбинациї з розличнима состойками як цо то алґи (комбу)(こんぶ), туна (кацуобоши)(カツオブシ), сушени сардини (нибоши)(ニボシ) и цибуля.

## Унаґи

Унаґи (ウナギ) рична єґуля, печена на жирячки и премасцена зоз сладку мачанку за роштиль. У народзе ше вери же унаґи свойофайтови "процивотров" за горучаву и влагу японского лєта, а єст и народне швето кед ше послугує и є унаґи, Дзень волох, хторе пада коло половки юлия (Doyo no ushi no hi)(牛の日). **Унаки** суши ше прави зоз унаґи єґульох и огуркох. Пре опасносц за здравє, єґулї ше вше вари, а найчастейше ше их послугує зоз тара-мачанку. Унаґи хтори ше пече лєм у сойовей мачанки познати як шираяки (シラヤキ).

## Соба

Соба (そば) длугоки, ценки резанки хтори ше прави зоз гречковей муки. Нормално ше их послугує у горуцей сойовей мачанки зоз юшку або на хижней температури на окремним постолю з бамбусу зоз юшку хтора стої збоку и до хторей ше их мача. Соба ше углавним є зоз палїчками, и у Японє прилаплїве хлїпац док ше є резанки, бо ше вони так хладза.

## Шабу-шабу

Шабу-шабу (シャブシャブ) японска ономатопея за звук ценких фалаткох говедзини або швиньского, хтори ше зоз палїчками уруцує до зовартей юшки.

## Окономияки

Окономияки (お好み焼き) буквално "на роштилю як цо сцеце", представя нови пренаходок. То слана палачинка полнєта по жаданю (алє углавним зоз капусту и швиньским месом) зоз обовязну морску траву, майонезом и мачанку. Кансаи або осака-стил найзаступенши верзиї того єдла. Початну масу за праженє ше прави з муки до хторей ше додава натарти наґаимо (файта яма), воду або даши-буйон, вайца и нашеканей капусти, а кладзе ше и други состойки як цо то желєна цибуля, месо (обично ценке пасмо швиньского бруха, часто ше миша зоз сланїну), октопод, лиґнї, шкампи, желєнява, мочи (японски колач з рискаши) або сир. У зависносци од жридла, окономияки ше трима за омлет або за палачинку, алє ше их частейше трима за палачинку.

## Тонкацу

Тонкацу (トンカツ) паховани швиньски котлет пражени у вельо олєю, датирує зоз позного 19. вику кед Япон бул под уплївом заходних жемох. Найпознатше швиньске месо хторе ше хаснує за тонкацу: то куро-бута (Беркшир) и Каґошима. Послугує ше зоз мисо-юшку и нашекану капусту.

## Якитори
Якитори (焼鳥) то рожнїч з курчецового меса ше послугує зоз жимним пивом. Скорей ше якитори тримало за вояцке єдло. Месо з курчеца за якитори ше прави з рижних часцох курчеца, а сами рожнїчи ше послугує посолєни (шио) або зоз таре-мачанку (файта сойовей мачанки).

## Литература

* Oxford English Dictionary, Second edition, 1989.                                                                                                  
* Totman, Conrad (2002). A History of Japan

## Вонкашнї вязи

* Japanska kuhinja, scribd.com

* Japanska fermentisana hrana, hrana-pice-price.com

* Šta jedu turisti u Japanu, savetizaput.com
Катеґория:Пожива
Катеґория:Япон
Катеґория:Японска кухня